b'\n_START_ARTICLE_\nSlaget ved Cuito Cuanavale\n_START_SECTION_\nKontekst\n_START_PARAGRAPH_\nSom en del av cubanernes Operasjon Carlota hadde cubanske soldater st\xc3\xb8ttet MPLA og SWAPO i deres konflikter mot den angolanske oppr\xc3\xb8rsgruppen UNITA og apartheidregimet i S\xc3\xb8r-Afrika helt siden begynnelsen av borgerkrigen i Angola og fra f\xc3\xb8r landets uavhengighet fra Portugal i 1975. MPLA, som etter uavhengighetskrigen fikk regjeringsmakten i Angola, og geriljaen SWAPO i S\xc3\xb8rvest-Afrika-mandatet mottok ogs\xc3\xa5 st\xc3\xb8tte fra en rekke andre \xc3\xb8stblokknasjoner, som for eksempel USSR og Den demokratiske folkerepublikken Etiopia, mens S\xc3\xb8r-Afrika ble st\xc3\xb8ttet av s\xc3\xa6rlig Amerikas forente stater. St\xc3\xb8tten til Angola og SWAPO skytes s\xc3\xa6rlig den felles sosialistiske ideologien, og konflikten i S\xc3\xb8rvest-Afrika ble sammen med Etiopias kriger p\xc3\xa5 Afrikas horn den viktigste konflikten i Afrika under den kalde krigen. I S\xc3\xb8r-Afrika ble de stadige intervensjonene i Namibia, Angola samt i deler av Zambia kjent som den s\xc3\xb8rafrikanske grensekrigen eller "den angolanske buskkrigen," som i 1988 hadde p\xc3\xa5g\xc3\xa5tt i 22 \xc3\xa5r.\n_START_SECTION_\nEtterspill\n_START_PARAGRAPH_\nEtter slaget kunne general Cintra Fr\xc3\xadas uhindret \xc3\xa5pne en ny front i vest ved Lubango, hvor 40.000 cubanske soldater st\xc3\xb8ttet av en st\xc3\xb8rre angolansk styrke gjennom tre m\xc3\xa5neders blodige trefninger med s\xc3\xb8rafrikanske soldater sakte presset seg framover mot den s\xc3\xb8rvestafrikanske grensa. To \xc3\xa5r senere m\xc3\xa5tte ogs\xc3\xa5 Cuba trekke sine soldater ut av Afrika, mens borgerkrigen i Angola varte helt fram til UNITAs kommandant Jonas Savimbis d\xc3\xb8d i 2002, noe som tyder p\xc3\xa5 at Savimbi klarte \xc3\xa5 fortsette kampen selv uten s\xc3\xb8rafrikansk st\xc3\xb8tte. Den senere s\xc3\xb8rafrikanske presidenten Nelson Mandela st\xc3\xb8ttet den cubanske versjonen og versjonen gitt av noen s\xc3\xb8rafrikanske Umkhonto we Sizwe-soldater fra Mandelas parti ANC som skal ha kjempet ved siden av de angolansk-cubanske soldatene i slaget.\n_START_SECTION_\nSlagets betydning\n_START_PARAGRAPH_\nI store deler av det s\xc3\xb8rlige Afrika og Cuba har slaget ved Cuito Carnavale f\xc3\xa5tt en legendarisk status som "Afrikas Stalingrad" hvor de s\xc3\xb8rafrikanske soldatene ble knust og som f\xc3\xb8rte til apartheids fall og Namibias selvstendighet. I denne versjonen var den cubanske st\xc3\xb8tte uunnv\xc3\xa6rlig for seieren p\xc3\xa5 grunn av cubanernes unnsetningsstyrker, planlegging og materiell. Senere antydet en sovjetrussisk r\xc3\xa5dgiver for cubanerne at slaget endte uavgjort, siden selv ikke med cubansk st\xc3\xb8tte klarte de angolanske styrkene \xc3\xa5 endelig beseire de okkuperende s\xc3\xb8rafrikanske styrkene og drive dem ut av landet.'